text: তারিক কাজী (; জন্ম: ৬ অক্টোবর ২০০০) হলেন একজন ফিনীয় বংশোদ্ভূত বাংলাদেশী পেশাদার ফুটবল খেলোয়াড়। তিনি বর্তমানে বাংলাদেশের পেশাদার ফুটবল লীগের শীর্ষ স্তর বাংলাদেশ প্রিমিয়ার লীগের ক্লাব বসুন্ধরা কিংসের হয়ে একজন রক্ষণভাগের খেলোয়াড় হিসেবে খেলেন। তিনি মূলত একজন ডান পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় মধ্যমাঠের খেলোয়াড় এবং ডান পার্শ্বীয় খেলোয়াড় হিসেবে খেলেন।
  
  ফিনীয় ফুটবল ক্লাব ইলভেসের যুব পর্যায়ের হয়ে খেলার মাধ্যমে তারিক ফুটবল জগতে প্রবেশ করেন এবং এই ক্লাবের হয়ে খেলার মাধ্যমেই তিনি ফুটবল খেলায় বিকশিত হয়েছেন। ২০১৭–১৮ মৌসুমে, ইলভেসের মূল দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেন; ইলভেসের ২ মৌসুমে ১৫ ম্যাচে অংশগ্রহণ করেছেন। পরবর্তীতে, তিনি আকাতেমিয়া এবং ইলভেস ২-এর হয়ে খেলেছেন। ২০১৯–২০ মৌসুমে, তিনি প্রায় ৩০ হাজার ইউরোর বিনিময়ে বাংলাদেশী ফুটবল ক্লাব বসুন্ধরা কিংসে যোগদান করেছেন।
  
  দলগতভাবে, ঘরোয়া ফুটবলে, তারিক এপর্যন্ত ১টি শিরোপা জয়লাভ করেছেন, যা হচ্ছে ২০১৯ ফিনীয় কাপ।
  
  ক্লাব ফুটবল
  তারিক ইলভেসের হয়ে খেলার মাধ্যমে তার খেলোয়াড়ি জীবন শুরু করেছেন এবং ২০১৮ সালের জুন মাসে কুয়োপিয়ন পাল্লোসেওরার বিরুদ্ধে ম্যাচে অংশগ্রহণ করার মাধ্যমে ভেইক্কাউসলিগায় অভিষেক করেছেন; উক্ত ম্যাচে তার দল ৩–১ গোলের ব্যবধানে পরাজিত হয়েছিল। ২০১৮ সালের ১৯শে জুলাই তারিখে, তারিক প্রথম বাংলাদেশী হিসেবে উয়েফা ইউরোপা লীগের ম্যাচে অংশগ্রহণ করেছেন; উক্ত ম্যাচের ৭৬তম মিনিটে তিনি ইয়ানি তানস্কার বদলি খেলোয়াড় হিসেবে মাঠে প্রবেশ করেছিলেন।
  
  ২০১৯ সালের নভেম্বর মাসে, তারিক তিন বছরের চুক্তিতে বাংলাদেশ ফুটবল প্রিমিয়ার লীগের দল বসুন্ধরা কিংসে যোগদান করেছেন।
  
  আন্তর্জাতিক ফুটবল
  ২০১৭ সালে, ফিনল্যান্ড অনূর্ধ্ব-১৭ দলের হয়ে খেলার মাধ্যমে তারিক ফিনল্যান্ডের বয়সভিত্তিক দলের হয়ে আন্তর্জাতিক পর্যায়ে অভিষেক করেছেন। পরের বছর, তিনি ফিনল্যান্ড অনূর্ধ্ব-১৯ দলের হয়ে তার একমাত্র ম্যাচটি খেলেছেন। ২০২০ সালের নভেম্বর মাসে, তারিককে নেপালের বিপক্ষে প্রীতি ম্যাচের জন্য বাংলাদেশ দলে ডাকা হয়েছিল, তবে ইনজুরির কারণে তাকে দল থেকে সরে যেতে হয়েছিল।
  
  ব্যক্তিগত জীবন
  তারিক কাজী ২০০০ সালের ৬ই অক্টোবর তারিখে ফিনল্যান্ডের তামপেরেতে জন্মগ্রহণ করেছেন। তার মা ফিনীয় বংশোদ্ভূত হলেও তার বাবা বাংলাদেশী। পারিবারিক সূত্রে তিনি বাংলাদেশী পাসপোর্ট অধিকারী।
  
  পরিসংখ্যান
  
  ক্লাব
  
  অর্জন
  
  ক্লাব
  ইলভেস
   ফিনীয় কাপ: ২০১৯
  
  তথ্যসূত্র
  
  বহিঃসংযোগ
   
   ফিনীয় এফএ-এ তারিক কাজী 
  
  বিষয়শ্রেণী:জীবিত ব্যক্তি
  বিষয়শ্রেণী:২০০০-এ জন্ম
  বিষয়শ্রেণী:ফুটবল ডিফেন্ডার
title: তারিক কাজী